梅尧臣
寄宋次道中道
再来魏阙下，旧友无一人。
或为美官去，或为泉下尘。
晚节相知者，操节许松筠。
目世常山公，伯仲文学均。
与我数还往，以义为比邻。
屡假箧中书，校证多护真。
次述盈百卷，补亡如继秦。
中作渊明诗，平淡可拟伦。
於时多骄佚，黄卷罕所亲。
昨以兴西师，往往剑射伸。
短衣夸走马，睅目语常瞠。
欲效西山勇，遂笑东鲁仁。
舍本趋富贵，乃与市贾滨。
以此较於子，素业固未泯。
前日之许昌，别君已经旬。
偶然值河决，穷坐如涸鳞。
临风思有寄，夜咏还达晨。